Оралда сот мектеп әкімшілігінің мұғалімдерге артық ақша төленгені туралы шағымын қанағаттандырмады
DATE: 09:50, 18 Қазан 2024 | GMT +5
TITLE: Оралда сот мектеп әкімшілігінің мұғалімдерге артық ақша төленгені туралы шағымын қанағаттандырмады
URL: https://kaz.inform.kz/news/oralda-sot-mektep-akmshlgnn-mugalmderge-artik-aksha-tolengen-turali-shagimin-kanagattandirmadi-6a0a81/
META: DATE: 09:50, 18 Қазан 2024 | GMT +5
TOTAL WORDS: 147
AUTHOR(S):
TEXT: ҚР Жоғарғы соты баспасөз қызметінің хабалауынша, талап қоюда мемлекеттік аудиттің қорытындысы негізге алынған. Тергеу органы мектептің бас бухгалтеріне қатысты қылмыстық іс қозғап, Орал қалалық сотының шешімімен ол кінәлі деп танылып, жаза тағайындалған. Қылмыстық іс аясында мектепке жүргізілген мемлекеттік аудит нәтижесінде 2021-2022 жылдары 75 педагогқа жалақы бойынша 42 млн теңге көлемінде артық төлемдер негізсіз аударылғаны, сөйтіп, қаржылық құқық бұзушылық анықталып, дебиторлық қарыз есептелген. Алайда, сотта мектеп әкімшілігінің өкілдері педагогтардың қандай да бір құқыққа қарсы әрекеттер жасағанын, соның салдарынан оларға артық қаражат аударылғанын дәлелдейтін дәлелдерді ұсына алмаған. Осыған байланысты №2 Орал қалалық соты мектептің талап қоюын қанағаттандырусыз қалдырды. Сот жұмысқа немқұрайлы қарау немесе бухгалтерлік қателік болмаған жағдайда еңбек және азаматтық заңнамада көрсетілгендей, артық төленген соманы қайтаруға негіз жоқ екенін атап көрсетті. «Апелляция мектеп өкілінің шағымын қанағаттандырмай, сот шешімін өзгеріссіз қалдырды», -делінген хабарламада. Осыған дейін Оралда су тасқынынан зардап шеккен мүмкіндігі шектеулі жан сот арқылы өтемақыға қол жеткізгені туралы жаздық
